《结夏西山诸佛刹效初盛体为排律十首 其六》
明代·胡应麟

荐福崇新搆，能仁拓旧基。殿疑身毒割，宫似竺乾移。

法力金容耀，毫光玉髻披。恒沙登觉岸，阿耨渡香池。

五蕴空罗刹，三摩驾辟支。千身菩萨现，九劫梵王离。

幻化天魔伏，灵通地藏知。运开龙汉后，年纪赤明时。

鹿女衔花献，猿孙拾橡嬉。楗关驯虎豹，伏砌断蛟魑。

古树撑崖出，寒花抱石敧。飞萝悬绝磴，夹筱蔽清漪。

生老偏愁病，贪嗔独恋痴。道存无尽藏，劫满阿僧祗。

舍宅王珣癖，过门杜甫饥。芒鞋万峰雪，岁晚入蛾眉。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。